Vse skupaj je opravila lokalna molitvena skupina, ki je tudi prva povezala Festival s Satanom, piše hrvaški Feral Tribune. Očitno so prepričali tudi policijo, ki je z odločno akcijo razgnala presenečene goste – povečini tujce iz Zahodne Evrope- jim podrla šotore v katerih so spali in omogočila molitveni skupini izvajanje egzorcizma.

Molitvena skupina naj bi zaznala prisotnost Temnih sil

Na TechnoPartyRumpelthaenzechen bi sicer morali nastopiti DJ-i iz petnajstih držav, organizatorji pa so imeli tudi vsa potrebna dovoljenja. Da se Festival vendarle ni zgodil je poskrbela Cerkev, točneje duhovnik Jakov Gel in njegova molitvena skupina. V Livnu in okolici je v zadnjih nekaj letih prisoten trend ustanavljanja t.i. molitvenih skupin, kjer se sestajajo verniki, ki ure in ure preživijo v molitvi in odkrivanju vseprisotnih Satanovih del, piše hrvaški T-Portal.

Ena od takih skupin je vražjo prisotnost odkrila tudi v prihajajočem partyju, podporo pa so našli pri že omenjenem duhovniku Jakovu Gelu, ki je približno v istem času kot skupina zaznal, da se katoliškemu Livnu nevarno približujejo Temne sile.

Včasih so podporni stebri samo podporni stebri

Kmalu so na Radio Livno začeli klicati zaskrbljeni verniki, ki naj bi na odru za nastopajoče DJ-je opazili narobe obrnjen križ, kar naj bi bil nedvoumen znak, da so organizatorji pod vplivom Princa Teme. Organizatorji so zaman ponavljali, da so to samo podporni stebri, ki ne morejo stati drugače.

Končalo se je tako, da je policija v Livnu pod pritiskom vernikov in Cerkve sprejela odlok o prepovedi javnega zbiranja pod pretvezo, da obstaja velika verjetnost za storitev kaznivih dejanj s strani obiskovalcev patyja, ter nato dopustila izganjanje hudiča. Pa naj še kdo reče, da verski fundamentalizem v Evropi ne živi več.